Söngkonan Guðrún Óla Jónsdóttir , alltaf kölluð Gógó , heldur tónleika í Lindakirkju í Kópavogi , í kvöld , 6. september klukkan 20 . Hún elskar stórar ballöður , segir að ekki skemmi fyrir ef þær séu svolítið dramatískar í ofanálag og textinn um tilfinningalausa óþokka . „ Þetta eru tónleikar með lögum úr ýmsum áttum en fólk má búast við stórum ballöðum sem til dæmis Barbra Streisand , Whitney Houston , Haukur Morthens og fleiri hafa gert frægar , “ segir Gógó . „ Ég reyni kannski að lauma inn smástuði en þetta verður nú engin upphitun fyrir djamm í miðbænum heldur meira notaleg kvöldstund þar sem alls konar dægurperlur verða fluttar . Óskar Einarsson verður með mér og spilar á flygilinn . Hann er á við heila hljómsveit og ég er endalaust þakklát fyrir að hafa hann mér við hlið í þessu tónleikabrölti mínu , þriðja árið í röð . Svo verður Eyjólfur Kristjánsson , Eyfi , sérstakur gestur . Það er mjög gaman að Eyfi ætli að vera með , því hann var tónlistarstjóri í fyrstu nemendasýningunni sem ég tók þátt í og er frábær tónlistarmaður . “ Þetta er þriðja árið í röð sem Gógó heldur einsöngstónleika í Lindakirkju . „ Fyrsta árið hélt ég í raun bara tónleikana fyrir sjálfa mig , þeir voru svona á bucket-listanum en þeir heppnuðust svo vel að ég ákvað að endurtaka leikinn í fyrra og það sama er uppi á teningnum í ár . “ Gógó byrjaði að syngja þegar hún var í Fjölbrautaskólanum í Breiðholti þar sem hún byrjaði í kór og tók þátt í árshátíðarsýningunum sem voru settar upp á hverju ári , fór til dæmis með aðalhlutverkið í Litlu hryllingsbúðinni sem var sett upp í Íslensku óperunni 1995 og sigraði hæfileikakeppnina Stjarna morgundagsins sem Gunnar Þórðarson stóð fyrir á Hótel Íslandi 1996 . Að auki söng hún aðeins inn á plötur og í bakröddum . „ Ég tók mér síðan langt hlé frá söngnum þar til ég byrjaði í Kór Lindakirkju árið 2011 þar sem ég hef sungið síðan , bæði með kórnum og sem einsöngvari . Við syngjum mikið gospel og það er geggjað ; mikil útrás og ótrúlega gefandi , enda er gospel endalaus uppspretta fyrir næringu andans . Ég er nýkomin frá Akureyri þar sem ég var gestasöngvari hjá Gospelröddum Akureyrar ásamt drottningunni Andreu Gylfadóttur sem var alveg meiriháttar . Lífið er alltaf að rétta mér einhver skemmtileg verkefni . “ „ Við syngjum mikið gospel og það er geggjað ; mikil útrás og ótrúlega gefandi , enda er gospel endalaus uppspretta fyrir næringu andans . “ Gógó sendi nýlega frá sér lag sem ekki er ólíklegt að verði flutt á tónleikunum . „ Við Óskar hittumst um daginn til að æfa fyrir tónleikana og okkur datt í hug að taka upp eitt lag . Það heppnaðist svo vel að það þurfti bara eina töku til . Þetta er lagið Goodbye Yellow Brick Road eftir Elton John en í töluvert öðruvísi útgáfu en fólk á að venjast , “ segir hún ánægð og heldur áfram : „ Þótt ég hafi verið að syngja hádramatískar ballöður á tónleikunum mínum hef ég líka reynt að koma fólki til að hlæja á milli laga . Ég vil hafa andrúmsloftið svolítið heimilislegt og afslappað og ég held að fólk fari út úr Lindakirkju með bros á vör og hlýju í hjartanu . Hingað til hefur alla vega bæði verið hlegið og grátið og allt þar á milli . “